 Na MASHIRIKA MUME wa Malkia wa Uingereza Philip alizikwa jana katika hafla ya mazishi iliyohudhuriwa na watu 30 huku mamilioni ya raia wa Uingereza wakifuatilia tukio hilo kupitia vyombo vya habari. Watu wote walioshiriki ni watoto na ndugu wa karibu wa Malkia Elizabeth II na mumewe Philip. Orodha hiyo ya wageni 30 ilijumuisha Malkia Elizabeth II na watoto wake wanne. Wengine walioalikwa ni ndugu watatu wa mwanamfalme Philip kutoka nchini Ujerumani. Watoto wanne wa Mwanamfalme Philip na Mtawala wa Edinburgh walisindikiza jeneza la baba yao katika ukumbi wa ibada. Wanamfalme Charles, Andrew, Edward dada yao Bintimfalme Anne, pamoja na wajukuu wa Malkia Wanamfalme William na Harry, walitembea kando ya gari aina ya Land Rover ambalo lilibeba mwili wa Mwanamfalme Philip kuelekea katika kanisa la Mtakatifu George katika Kasri ya Windsor. Wengine waliohudhuria mazishi ni wajukuu wa Malkia na Philip wakiongozwa na Mwanamfalme mke wa William Kate, Bintimfalme Beatrice na mumewe Edoardo Mapelli Mozzi, Bintimfalme Eugenie na mumewe Jack Brooksbank, Peter Phillips, Zara Tindall na mumewe Mike Tindall, Lady Louise Windsor na Viscount Severn. Ndugu wa karibu wa familia hiyo wakiwemo watoto wa aliyekuwa mdogo wake Malkia Bintimfalme Margaret; Earl wa Snowdon, Lady Sarah Chatto na mumewe Daniel Chatto pia walikuwepo. Mazishi hayo yaliwakutanisha tena ndugu wawili, wanamfalme William na Harry ambaye alijiondoa katika hadhi ya kifalme na sasa ameweka makazi yake nchini Amerika. Wageni wote walivalia barakoa na waliketi bila kukaribiana kama njia mojawapo ya kuepuka maambukizi ya virusi vya corona. Malkia Elizabeth aliketi kwenye hema peke yake. Philip aliunda gari aina ya Land Rover kwa kipindi cha miaka 16 kuanzia 2003 kwa lengo la kubebea jeneza lake. Gari hilo liliwekewa sehemu ya wazi ya nyuma ambapo jeneza linawekwa. Lilipakwa rangi ya kijani ambayo hutumika katika magari ya kijeshi. Philip alihudumu katika Jeshi la Wanamaji la Kifalme katika Vita vya Pili vya Dunia. Gari pia lina vyumba vya ndani na halina nambari ya usajili. Gari hilo liliundwa kwenye kiwanda cha Land Rover huko Solihull na Philip alisimamia ukarabati na kulifanyia marekebisho hadi 2019 alipokuwa na umri wa miaka 98. Kwa kawaida gari hilo lingetumika kusafirisha mwili wa Philip kutoka Wellington Arch katikati mwa London hadi Windsor, umbali wa zaidi ya kilomita 30, lakini janga la coronavirus lilikatiza utaratibu huo ambao umekuwepo kwa muda mrefu. Rais wa zamani wa Amerika Barack Obama na mkewe Michelle ni miongoni mwa watu mashuhuri duniani ambao waliwahi kuabiri gari la Prince Philip. Prince Philip aliaga dunia katika Kasri la Windsor mnamo Aprili 9, mwaka huu, na mwili wake ulihifadhiwa katika kanisa la kibinafsi la kasri hilo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  